SKRIFTLIG FORESPØRGSEL E-3873/02

af Ilda Figueiredo (GUE/NGL) til Kommissionen

(10. januar 2003)

Om: Andragende til Europa-Parlamentet om tilsanding af Lagoa de Óbidos (978/01)

Commissão de Moradores do Bom Sucesso, Vau, Óbidos i Portugal, som går ind for bevarelsen af økosystei Lago de Óbidos, den rige naturarv i området og befolkningens livskvalitet, har sendt et andragende til Europa-Parlamentet om forureningen og tilsandingen af lagunen og placering af en form for mur af plasticsække i området, hvor lagunen ligger med henblik på at beskytte klitterne. Europa-Parlamentets Udvalg for Andragender har opfordret Kommissionen til at tage stilling til spørgsmålet.

Kommissionen bedes svare på, hvordan den stiller sig til andragendet fra Comissão de Moradores do Bom Sucesso i forbindelse med spørgsmålet om Lagoa de Óbidos.

Svar afgivet på Kommissionens vegne af Margot Wallström

(6. februar 2003)

Kommission ønsker at informere det ærede medlem om, at den to gange har svaret på andragende 978/01, som er indbragt af kommissionen for indbyggerne i Bom Sucesso i anledning af forureningen af Lagoa de Óbidos.

Kommissionen meddelte i sit første svar, at den efter at have analyseret andragendet fandt det nødvendigt at anmode de portugisiske myndigheder om nærmere oplysninger om spildevandsudledningen i lagunen med baggrund i Rådets direktiv 91/271/EØF af 21. maj 1991 om rensning af byspildevand(1).

Kommissionen meddelte endvidere, at selv om lagunen befinder sig inden for et område, der beskyttes i den nationale lovgivning, er dette ikke ensbetydende med, at området nyder særlig beskyttelse på fællesskabsplan.

Som Kommissionen tidligere har forklaret, er Lagoa de Óbidos hverken et særligt beskyttet område (SBO) udpeget i henhold til artikel 4, stk. 1, i Rådets direktiv 79/409/EØF af 2. april 1979 om beskyttelse af vilde fugle(2) eller en lokalitet af fællesskabsbetydning (SIC) foreslået inden for rammerne af artikel 4, stk. 1, i Rådets direktiv 92/43/EØF af 21. maj 1991 om bevaring af naturtyper samt vilde dyr og planter(3).

Kommissionen meddelte i sit andet svar, at det af de portugisiske myndigheders oplysninger fremgik, at lokaliteten i Bom Sucesso havde 200 faste indbyggere og en sæsonbetinget tilflytning på under totusinde personer. Derfor finder forpligtelserne i henhold til Rådets direktiv 91/271/EØF af 21. maj 1991 om rensning af byspildevand, bl.a. kravene til opsamling og behandling af spildevand ikke anvendelse.

Kommissionen præciserede i sit svar, at i lyset af Lagoa de Óbidos' betydning havde de portugisiske myndigheder meddelt, at de var i færd med at gennemføres en pakke af foranstaltninger med henblik på at genoprette lagunen, bl.a. med opførelsen af fire store og ti små anlæg til rensning af byspildevand, 21 pumpestationer, 80 km opsamlingsledninger og en undersøisk rørledning. Det ovennævnte system, der ifølge myndighederne skulle være operationelt ved udgangen af 2004, vil kunne foretage tertiær rensning af alt spildevand, som tilledes lagunen, med undtagelse af en del spildevand, som udledes i havet via en undersøisk ledning, og som renses sekundært.

Vedrørende den specifikke lokalitet Bom Sucesso meddelte Kommissionen, at de portugisiske myndigheder havde oplyst, at de havde fremskyndet gennemførelsen af de nødvendige foranstaltninger, og at opførelsen forventedes afsluttet i løbet af sommeren 2003, dvs. forud for den oprindelige tidsplan.

(1) EFT L 131 af 30.5.1991.

(2) EFT L 103 af 25.4.1979.

(3) EFT L 206 af 22.7.1992.